送曾學士赴行在
作者：陸游
朝代：宋

paragraphs: 二月侍燕觴，紅杏寒未坼。
四月送入都，杏子已可摘。
流年不貸人，俯仰遂成昔。
事賢要及時，感此我心惻。
欲書加餐字，寄之西飛翮。
念公爲民起，我得怨乖隔。
揺揺跂前旌，去去望車軛。
亭鄣鬱將暮，落日澹陂澤。
敢忘國士風，涕泣效臧獲。
敬輸千一慮，或取二三策。
公歸對延英，清問方側席。
民瘼公所知，願言寫肝膈。
向來酷吏横，至今有遺螫。
織羅士破膽，白著民碎魄。
詔書已屢下，宿蠧或未革。
期公作醫和，湯劑窮絡脈。
士生恨不用，得位忍辭責。
併乞謝諸賢，努力光竹帛。